Krajčí, Marek, poslanec NR SR (2023-06-23):
Pardon, dám faktickú, ale to sú potom dve minúty. To sú dve minúty a chcem teda hlavne na toho (povedané so smiechom), sa ospravedlňujem, ale chcem zareagovať na to, čo bolo povedané teraz. Však ja som sa sľúbil, že sa vlastne k tomu Strapkovi vyjadrím aj k tej Všeobecke. Janka, ja si myslím, že v tomto sme úplne na jednej lodi a nemusíš nás, prosím ťa, hádzať cez palubu, že my sme tuná nejakí zástanci tunelovania Všeobecnej zdravotnej poisťovne. Však ty vieš, ako sme, naozaj podľa mňa, veľmi transparentne robili to výberové konanie a je pravda, že ja som sa nakoniec rozhodol , že tam pôjdu tí členovia, ktorí sú, takže ja si to beriem na seba. Oni aj mali nejakú domácu úlohu. Tú domácu úlohu mali, že majú podržať kmeň Všeobecky, čo, samozrejme, predpokladalo, že zabezpečia také služby pre tých ľudí, že nebudú odchádzať zo Všeobecky. Prvý rok sa to úplne nepodarilo, ale to som zase, vieš, nastupovali sme v marci, prepoisťuje sa ku koncu septembra, nielenže bola pandémia, ale Všeobecka naozaj musí všetko verejne obstarávať, sú dve súkromné, nemusia. To znamená, dve súkromné si veľmi rýchlo zazmluvnia, čo potrebujú, hoci spravujú naše verejné zdroje, pozor, a toto je podľa mňa veľký problém, lebo tá súťaž potom neni fér. Tak jak potom, keď Všeobecka si všetko musí vyobstarávať, v takejto súťaži môže súťažiť s dvoma súkromnými spoločnosťami, ktoré verejné zdroje používajú bez toho, aby ich museli, aby museli obstarávať. Tak je jasné, že prvý rok sa im to nepodarilo a druhý rok potom sa im to podarilo, Všeobecka nabrala trošičku ľudí do svojho kmeňa, ale postupne prešli na informáciu, akože na verejnosť informácie, že spôsob, akým to aj Všeobecná zdravotná poisťovňa robila, podľa mňa nebol správny. Robila to podobne ako to robili dovtedy dve súkromné poisťovne, ktoré si zazmluvňovali agentov, ktorí zhodou okolností chodili, žiaľ, a najmä po rómskych osadách, kde prepoisťovali Rómov, za čo dostal agent nejaké peniaze a zároveň poisťovňa a zároveň mal nejaký bonus aj ten prepoisťujúci sa Róm. No a títo Rómovia to potom robia tak, že každý rok títo agenti prídu do ich osád a sa nechajú prepoistiť. A čo sa vlastne deje? Z verejného zdravotného poistenia odchádzajú desiatky miliónov eur práve na takéto služby, čo je absolútne, by som povedal, nemorálne. A, žiaľ, že robila toto aj Všeobecka, a čo je horšie, že teraz tento ďalší rok Všeobecka znova stratila na svojom kmeni. Takže ja si z tohto myslím a musím to úprimne povedať, že domácu úlohu súčasné predstavenstvo nesplnilo a ja som opakovane hovoril aj súčasnému vedeniu pána ministra, keď sa ma pýtal, že aký je môj názor na vedenie, tak ja som povedal, že nemá to brať ako, že to sú nejakí naši nominanti, že sú to ľudia, ktorých môže kedykoľvek odvolať, pokiaľ si neplnia svoju povinnosť, ako majú. Počul som, že sú tam naozaj teraz určité veci, ktoré nedávajú logiku, prišla na ne aj dozorná rada a moju podporu už nemajú a myslím si, že pán Strapko, žiaľ, kedy ja som bol minister, už pravdepodobne na tejto stoličke aj dlhšie nesedí. To, že už tam sedí tak dlho, ako to už nech si zodpovedajú tí, ktorí momentálne to teraz spravovali a boli ministri, že ho tam tak dlho mali, je to ich zodpovednosť, určite nie, Janka, moja. Kedy ja som tam bol, podľa mňa tam už títo ľudia nie sú. Takisto som sa ich pýtal, kedy, prosím vás, upravíte zmluvy na CT-čká, MR-ká, na labáky, a vždycky som dostal odpoveď, a ja som, prvý rok som dostal odpoveď, že tie zmluvy sú zazmluvnené z predchádzajúceho vedenia a budú vypovedané o rok, o dva, o tri, uvidíme, ako to bude, a budeme sa to snažiť zlepšovať. No, ja mám informáciu, že sa to nedarí a že stále tie niektoré zmluvy pravdepodobne nie sú optimálne nastavené. Takže toto sú naozaj veci, ktoré sú veľmi vážne, a ja očakávam, že pán Strapko bude možno odvolaný vo veľmi krátkej dobe a naozaj z tohto pohľadu plná dôvera voči súčasnému ministrovi, ktorý takéto rozhodnutie spraví. Čo sa týka strát, ktoré generuje Všeobecná zdravotná poisťovňa, no úprimne, ja sa, ja sa na to pozerám a rovnako to nakoniec majú aj súkromné poisťovne, keď vygenerujú stratu, tak čo sa deje, ony v tom ďalšom roku, hoci peniaze dostanú, tak jeden z ich argumentov bol, ale že my sme síce dostali peniaze, ale musíme vykryť minuloročné straty, takže nám peniaze chýbajú. To znamená aj v tom je ten systém nespravodlivý, že stratu musíme platiť všetci, ale zisk si nechávajú akcionári, hej. A teraz sa netvárme, že tu neboli straty aj u súkromných poisťovní, ale, žiaľ, tú stratu sme vždycky my museli doplatiť. A keď vygeneruje stratu Všeobecná zdravotná poisťovňa, tak sa pýtam prečo. A z tých minulých rokov je vidieť, že Všeobecná zdravotná poisťovňa vždy dávala do zdravotnej starostlivosti viac ako 96 % svojich nákladov, alebo teda toho, čo vyzbierala od poistencov po prerozdelení. Dokonca niektoré roky to boli 99 %. Takže ja musím povedať, že Všeobecná zdravotná poisťovňa tie peniaze netuneluje von zo systému na nejaké cyperské účty, ona za nich platí zdravotnú starostlivosť. A teraz je tam presne otázka správna, že či je to zdravotná starostlivosť typu pán Kostka, teda úplne nezmyselná zdravotná starostlivosť, alebo je to len zdravotná starostlivosť, že zaplatí viac niekomu, ako by mala. Len pre mňa je toto, by som povedal, morálne oveľa čistejšie, keď dá do tých štátnych nemocníc viac, ako dávajú súkromné, a kvôli tomu vygeneruje stratu, pretože tak či tak veľmi dobre vieme, že tie štátne nemocnice sa zadlžujú každý rok astronomicky a že sú nedofinancované. No tak, keď tam dá Všeobecná peniaze, a potom na základe toho sa zadlží, tak mne to žili naozaj, úprimne poviem, netrhá, pretože tie peniaze stále zostávajú v systéme. A štát si to má potom vyriešiť. No tak potom štát musel dofinancovávať takéto veci, pokiaľ zistil, že tá Všeobecná zdravotná tie peniaze spravovala tak, ako mala. Takže vieš, my... to sú ako keby dva vesmíry, vy útočíte stále na túto Všeobecnú, pritom Všeobecná, to je naozaj štátna poisťovňa, ktorá okrem manažérskych platov ľudí, ktorí tam sú, všetky peniaze v podstate investuje do systému, a to, že si urobí nejaký večierok za 200-tisíc, však O. K., v poriadku, akože nemusela by, nemusela by pri takom obrovskom kmeni a pri tom, že na správu napr. v roku 2020, a teraz počúvajte na správu a iné náklady, Všeobecka minula 90 mil. a Dôvera 114. Ako rozumiete? Áno. Viete prečo? Lebo Dôvera si tam odpisovala ten kmeň, ale tie peniaze odišli zo systému zdravotnej starostlivosti. Tie peniaze nešli k pacientom. Takže ono je to tak nevyvážené, Janka, niekedy, lebo fakt ty hovoríš, že my máme súkno pred súkromníkmi, a ja mám niekedy pocit, že ty máš totálne súkno pred štátom, červené oči na štát, vyslovene. Všetko vyvlastniť, rozdať súkromníkom. Takže chcel som sa ešte vyjadriť k tomuto pánovi Strapkovi, a keď ešte bude treba niečo, tak vystúpim opäť. Ďakujem pekne.